**Q&A for 1.mai 2024**

**Hva går pengene til?**

*Akkurat nå gjør bombene og stengte grenser det utrolig utfordrede å komme inn med nødhjelp i Gaza, men våre partnere har allikevel delt ut både mat, vann og hygieneartikler og bidratt med kontantstøtte. Andre driver med psykososial støtte og innsats mot kjønnsbasert vold, og gjennom vårt arbeid med sivil beskyttelse og beredskap sprer vi informasjon om hvordan man best mulig kan beskytte seg mot eksplosive våpen. Også på Vestbredden er behovene for både mat og kontantstøtte store, så også der deler vi ut mat og kontantstøtte nå.*

De innsamlede midlene vil gå til Norsk Folkehjelps arbeid i Palestina. Gjennom samarbeid med våre partnere støtter vi blant annet:

* Gjennom våre lokale partnere: Utdeling av nødhjelp i Gaza og på Vestbredden
* Gjennom vårt prosjekt for sivil beredskap og beskyttelse: Undervisning til sivilbefolkning i Gaza og på Vestbredden om hvordan man best kan beskytte seg mot eksplosive våpen slik at de bedre kan beskytte seg ved fly- og rakettangrep

Norsk Folkehjelp har vært tilstede i Palestina siden 1987, og jobber langsiktig med utviklings- og demokratiseringsprosjekter sammen med våre lokale partnere. Vi støtter blant annet:

* Bønder slik at de kan dyrke jorden sin, og få rettshjelp til å beskytte den fra å bli konfiskert
* Kvinners og ungdoms rettigheter og deltakelse i egne organisasjoner og samfunn
* Arbeid mot kjønnsdiskriminering og kjønnsbasert vold

**Hvor mye av pengene går til administrasjon?**

Norsk Folkehjelp er registrert hos Innsamlingskontrollen, som sjekker hvor mye av pengene organisasjonene bruker på administrasjon, og hvor mye som går til formålet. I 2023 gikk 95,1 % av alle inntektene til Norsk Folkehjelp til organisasjonens formål.

**Kan man donere penger uten at man har Vipps?**

Man kan enten donere til årets aksjon gjennom å vippse valgfritt beløp til 8000, bruka skjema på forsiden til folkehjelp.no, eller overføre til konto 9001 08 76000

## **Støtter Norsk Folkehjelp boikott av Israel?**

Nei. Norsk Folkehjelp jobber for at Norge, norske selskap, institusjoner og organisasjoner ikke på noen måte skal bidra til Israels okkupasjonspolitikk. Vi jobber med andre ord for at folkeretten og menneskerettighetene skal respekteres.

Bosettingene Israel bygger på palestinsk land er ulovlige ifølge folkeretten. Virksomheter som vil respektere folkeretten bør dermed unngå å handle med selskaper som støtter opp om ulovlige bosettinger. I tillegg fører bosettingenes eksistens til en lang rekke brudd på menneskerettighetene, blant annet tilegnelse av jord og naturressurser, rivning av hus, tvangsflytting og begrensning av bevegelsesfrihet. I det siste har det vært en drastisk økning i voldsepisoder fra bosettere rettet mot palestinske innbyggere.

Det finnes flere områder hvor selskaper risikerer å bidra til folkeretts- og menneskerettsbrudd. For eksempel utvinner selskaper naturressurser som tilhører palestinerne, leverer varer eller tjenester til israelske fengsler med palestinske mindreårige og fanger uten lov og dom, og produserer militært utstyr og våpendeler som blir brukt mot sivilbefolkningen på Gaza.

Investorer og selskaper må sørge for at de ikke bidrar til å gjøre en vond situasjon verre i Palestina. Dette er det ikke bare Norsk Folkehjelp som sier – FNs retningslinjer for næringsliv og menneskerettigheter slår fast at selskaper må respektere folkeretten og menneskerettighetene. Den internasjonalt anerkjente organisasjonen Human Rights Watch har også dokumentert hvordan en rekke selskaper bidrar til å opprettholde og forverre okkupasjonen av Palestina.

## **Hva er Norsk Folkehjelp sine viktigste standpunkt om Palestina?**

Norsk Folkehjelp krever at folkeretten og menneskerettighetene skal overholdes og respekteres.

Det betyr at vi sier klart og tydelig ifra om at:

* Okkupasjonen må opphøre
* Blokaden må løftes
* Palestina må anerkjennes som stat
* Alle norske bånd til okkupasjonen må brytes